Document ID: 32007D0154

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 30ής Ιανουαρίου 2007
για την κατάργηση της απόφασης 2003/487/ΕΚ σχετικά με την ύπαρξη υπερβολικού ελλείμματος στη Γαλλία
(2007/154/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104 παράγραφος 12,
τη σύσταση της Επιτροπής,
Εκτιμώντας τα ακόλουθα:
(1)
Με την απόφαση 2003/487/ΕΚ του Συμβουλίου (1), ύστερα από σύσταση της Επιτροπής βάσει του άρθρου 104 παράγραφος 6 της συνθήκης, αποφασίστηκε η ύπαρξη υπερβολικού ελλείμματος στη Γαλλία. Το Συμβούλιο σημείωσε ότι το έλλειμμα της γενικής κυβέρνησης ήταν 3,1 % του ΑΕΠ το 2002, πάνω από το όριο αναφοράς 3 % του ΑΕΠ που ορίζει η συνθήκη, και προβλεπόταν τόσο από τις γαλλικές αρχές όσο και από τις υπηρεσίες της Επιτροπής να είναι πάνω από το 3 % το 2003, ενώ το ακαθάριστο δημόσιο χρέος ήταν 58,2 % του ΑΕΠ, και ήταν πιθανό να υπερβεί την τιμή αναφοράς 60 % της συνθήκης το 2003.
(2)
Στις 3 Ιουνίου 2003, σύμφωνα με το άρθρο 104 παράγραφος 7 της συνθήκης και το άρθρο 3 παράγραφος 4 του κανονισμού (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (2) (ΔΥΕ), το Συμβούλιο απηύθυνε σύσταση στη Γαλλία, ύστερα από σύσταση της Επιτροπής, προκειμένου να τερματιστεί η κατάσταση υπερβολικού ελλείμματος έως το 2004 το αργότερο. Η σύσταση δημοσιοποιήθηκε.
(3)
Τον Οκτώβριο του 2003, η Επιτροπή θεώρησε ότι τα μέτρα που έλαβε η Γαλλία ήταν ανεπαρκή και δεν της επέτρεπαν να συμμορφωθεί με τη σύσταση της 3ης Ιουνίου 2003, και συνέστησε τη συνέχιση της διαδικασίας υπερβολικού ελλείμματος. Ωστόσο, στις 25 Νοεμβρίου 2003, το Συμβούλιο ενέκρινε συμπεράσματα απευθύνοντας συστάσεις στη Γαλλία για τη διόρθωση του ελλείμματος ως το 2005, που ακυρώθηκαν από το Ευρωπαϊκό Δικαστήριο στις 13 Ιουλίου 2004 (3). Στις 14 Δεκεμβρίου 2004, η Επιτροπή ενέκρινε ανακοίνωση προς το Συμβούλιο αναφέροντας ότι κατάλληλη προθεσμία για τη διόρθωση του ελλείμματος έπρεπε να θεωρηθεί το έτος 2005. Συμπέρανε επίσης ότι οι ενέργειες που είχε αναλάβει η Γαλλία έως τη στιγμή εκείνη ευθυγραμμίζονταν γενικά με τη διόρθωση του υπερβολικού ελλείμματος ως το 2005, βάσει προσαρμογής ύψους περίπου 1 % κατά τα έτη 2004 και 2005 σε κυκλικά προσαρμοσμένους όρους. Στις 18 Ιανουαρίου 2005, το Συμβούλιο συμφώνησε με την άποψη αυτή.
(4)
Βάσει του άρθρου 104 παράγραφος 12 της συνθήκης, απόφαση του Συμβουλίου σχετικά με την ύπαρξη υπερβολικού ελλείμματος καταργείται όταν, κατά την άποψη του Συμβουλίου, το εν λόγω υπερβολικό έλλειμμα στο συγκεκριμένο κράτος μέλος έχει διορθωθεί.
(5)
Σύμφωνα με το πρωτόκολλο για τη διαδικασία υπερβολικού ελλείμματος που προσαρτάται στη συνθήκη, η Επιτροπή παρέχει τα στατιστικά στοιχεία για την εφαρμογή της ΔΥΕ. Στο πλαίσιο της εφαρμογής του εν λόγω πρωτοκόλλου, τα κράτη μέλη υποχρεούνται να κοινοποιούν τα στοιχεία για τα δημόσια ελλείμματα και το δημόσιο χρέος και άλλες συναφείς μεταβλητές δύο φορές το χρόνο, δηλαδή πριν από την 1η Απριλίου και πριν από την 1η Οκτωβρίου, σύμφωνα με το άρθρο 4 του κανονισμού (ΕΚ) αριθ. 3605/93 του Συμβουλίου, της 22ας Νοεμβρίου 1993, σχετικά με την εφαρμογή του πρωτοκόλλου για τη διαδικασία υπερβολικού ελλείμματος που προσαρτάται στη συνθήκη για την ίδρυση της Ευρωπαϊκής Κοινότητας (4).
(6)
Με βάση τα στοιχεία που έδωσε η Επιτροπή (Eurostat) σύμφωνα με το άρθρο 8ζ παράγραφος 1 του κανονισμού (ΕΚ) αριθ. 3605/93, σε συνέχεια της κοινοποίησης στην οποία προέβη η Γαλλία πριν από την 1η Οκτωβρίου 2006, και τις φθινοπωρινές προβλέψεις της Επιτροπής το 2006, προκύπτουν τα ακόλουθα συμπεράσματα:
-
το έλλειμμα της γενικής κυβέρνησης αφού αυξήθηκε από 3,2 % του ΑΕΠ το 2002 σε 4,2 % του ΑΕΠ το 2003, μειώθηκε σε 3,7 % του ΑΕΠ το 2004 και περαιτέρω σε 2,9 % του ΑΕΠ το 2005, τιμή κάτω από το όριο αναφοράς 3 % του ΑΕΠ,
-
κατά την περίοδο 2004-2005, η διαρθρωτική προσαρμογή (δηλαδή η βελτίωση του κυκλικά προσαρμοσμένου αποτελέσματος μη υπολογιζομένων των έκτακτων και άλλων προσωρινών μέτρων έφθασε την 1 εκατοστιαία μονάδα του ΑΕΠ: 0,4 % το 2004 και 0,6 % το 2005. Πράγματι, μολονότι η μείωση του ονομαστικού ελλείμματος κάτω από την τιμή αναφοράς 3 % του ΑΕΠ το 2005 οφείλεται σε ουσιώδη έκτακτα έσοδα και υψηλότερα φορολογικά έσοδα σε σχέση με τις προβλέψεις, η μείωση οφείλεται επίσης και στον καλύτερο έλεγχο των δαπανών του κράτους στον τομέα της υγείας. Ειδικότερα, η ετήσια αύξηση των δαπανών στον τομέα της υγείας επιβραδύνθηκε σημαντικά σε σχέση με τα προηγούμενα έτη χάρη στα αποτελέσματα των μέτρων που εγγράφονται στο πλαίσιο της μεταρρύθμισης του τομέα της υγείας του 2004,
-
για το 2006, οι φθινοπωρινές προβλέψεις των υπηρεσιών της Επιτροπής 2006 εκτιμούν ότι το έλλειμμα θα μειωθεί περαιτέρω στο 2,7 % του ΑΕΠ, τιμή καλύτερη από το στόχο που έθετε το επικαιροποιημένο πρόγραμμα σταθερότητας του Ιανουαρίου 2006 (2,9 %). Η μείωση του ελλείμματος αναμένεται να βασίζεται σε περαιτέρω μείωση του ετήσιου ρυθμού αύξησης των δαπανών στον τομέα της υγείας και στη συνέχιση του ελέγχου των δαπανών στο επίπεδο του κράτους που αναμένεται να επιτύχει το στόχο της μηδενικής αύξησης των δαπανών ως προς τον όγκο. Η προσφυγή σε έκτακτα μέτρα θα περιοριστεί σε 0,25 % του ΑΕΠ. Οι φθινοπωρινές προβλέψεις για το 2007 αναφέρουν περαιτέρω μείωση του ελλείμματος στο 2,6 % του ΑΕΠ (με προσφυγή σε έκτακτα μέτρα που περιορίζεται σε 0,05 % του ΑΕΠ) και 2,2 % του ΑΕΠ το 2008 (με αμετάβλητες πολιτικές και χωρίς έκτακτα μέτρα). Συνεπώς, συνάγεται ότι ο δείκτης του ελλείμματος προς το ΑΕΠ έχει μειωθεί κάτω από το όριο 3 % του ΑΕΠ κατά τρόπο αξιόπιστο και διατηρήσιμο. Η βελτίωση του διαρθρωτικού υπολοίπου (κυκλικά προσαρμοσμένο υπόλοιπο μη υπολογιζομένων των έκτακτων μέτρων) εκτιμάται σε 0,5 %, 0,3 % και 0,6 % του ΑΕΠ το 2006, το 2007 και το 2008, αντίστοιχα. Η τάση αυτή θα πρέπει επίσης να εξεταστεί στο πλαίσιο της προόδου που πρέπει να πραγματοποιηθεί ενόψει του μεσοπρόθεσμου στόχου που καθόρισαν οι γαλλικές αρχές, δηλαδή ισοσκελισμένη διαρθρωτική θέση,
-
αφού αυξήθηκε από 58,2 % του ΑΕΠ το 2002 σε 66,6 % του ΑΕΠ το 2005, υπερβαίνοντας το όριο αναφοράς της συνθήκης 60 % του ΑΕΠ το 2003, ο δείκτης χρέους προς ΑΕΠ μειώθηκε σε 65,4 % του ΑΕΠ το δεύτερο τρίμηνο του 2006. Σύμφωνα με τις φθινοπωρινές προβλέψεις της Επιτροπής 2006, το ακαθάριστο δημόσιο χρέος αναμένεται να μειωθεί περαιτέρω σε 64,7 % του ΑΕΠ το 2006 και γύρω στο 63 % του ΑΕΠ ως το 2008 (με αμετάβλητες πολιτικές).
(7)
Κατά την άποψη του Συμβουλίου, το υπερβολικό έλλειμμα στη Γαλλία έχει διορθωθεί και η απόφαση 2003/487/ΕΚ θα πρέπει να καταργηθεί,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Από μια συνολική εκτίμηση συνάγεται ότι η κατάσταση υπερβολικού ελλείμματος στη Γαλλία έχει διορθωθεί.
Άρθρο 2
Η απόφαση 2003/487/ΕΚ καταργείται.
Άρθρο 3
Η παρούσα απόφαση απευθύνεται στη Γαλλική Δημοκρατία.
Βρυξέλλες, 30 Ιανουαρίου 2007.

Labels: 2
11
19
10
18
15